Diari Oficial de la Generalitat Valenciana


Sumari del DOGV 8498, del 04-03-2019 (2019/1766)

RESOLUCIÓ de 7 de febrer de 2019, de la Direcció General de Medi natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 85/17-AIA Culla.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8498

Data del DOGV
:   04-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1766


Data del document
:   07-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Culla
    * impacte ambiental

RESOLUCIÓ de 7 de febrer de 2019, de la Direcció General de Medi natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 85/17-AIA Culla. [2019/1766]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 85/17-AIA Culla.  
  
  
«Declaració d'impacte ambiental  
Expedient: 85/17-AIA.  
Títol: Legalització i ampliació d'explotació ramadera.  
Promotor: Andrés Borrás Albert.  
Autoritat substantiva: Ajuntament de Culla.  
Ref. òrgan substantiu: 142/17, llicència ambiental.  
Localització: parcel·les 340 i 302 del polígon 16 i parcel·la 22 del polígon 12. Terme municipal de Culla (Castelló).  
  
Descripció del projecte  
1r. Objecte del projecte:  
L'objecte del projecte és la legalització i ampliació d'una activitat ramadera, d'acord amb la Llei 6/2014, de prevenció, qualitat i control ambiental d'activitats a la Comunitat Valenciana, en la localitat de Culla.  
2n. Descripció del projecte segons la documentació aportada:  
L'explotació ramadera es troba inscrita en el REGA amb número ES874685479815, està composta actualment per 2 unitats productives:  
  
1. Polígon 16, parcel·les 340 i 302 del terme municipal de Culla, separades per un camí. Cria de porcs (1.077 places) i pollastres d'engreix (11.000 places).  
- Dins d'aquesta unitat productiva, en la parcel·la 340 hi ha una nau de 2 alçàries. La planta inferior està habilitada per a l'engreix de porcs (220 porcs) i la superior per a l'engreixament de pollastres (11.000 pollastres).  
- En la parcel·la 302 hi ha una nau amb capacitat de 857 places de porc d'engreix.  
2. Polígon 12, parcel·la 22 del terme municipal de Culla. Explotació de cria de porcs 100 places.  
Les activitats de la parcel·la 302 del polígon 16 i de la parcel·la 12 del polígon 22 disposen de la preceptiva llicència d'activitat, a diferència de l'activitat que es desenvolupa en la parcel·la 340 del polígon 16.  
  
Encara que en l'actualitat no es desenvolupa l'activitat d'engreix de pollastres, el promotor desitja legalitzar-la per a reprendre-la en un futur. Així mateix, pretén legalitzar i ampliar l'activitat d'engreix de porcí desenvolupada en la mateixa parcel·la, ampliant la capacitat de les instal·lacions d'aquesta parcel·la en 968 places addicionals de porc d'engreix.  
L'explotació resultant passaria a tindre, després de l'ampliació sol·licitada, una capacitat de:  
- 2.145 places de porc d'engreix i 11.000 pollastres d'engreix.  
La sol·licitud d'emissió de declaració d'impacte ambiental es refereix a la parcel·la 340 del polígon 16, i sols inclou documentació tècnica relativa a les instal·lacions d'aquesta parcel·la. Així mateix, tant el certificat de compatibilitat urbanística aportat, com el tràmit d'informació pública, al·ludeixen a aquesta parcel·la.  
En definitiva, la legalització i ampliació de capacitat es refereixen exclusivament a la parcel·la 340 del polígon 16 de Culla.  
En el present procediment d'avaluació ambiental es considerarà, a l'efecte d'edificis i instal·lacions, només la parcel·la 340 del polígon 16. No obstant això, pel que fa a gestió ambiental, es considerarà el total de l'explotació ramadera emparada pel número de REGA: ES607238328126, amb la finalitat de constatar el funcionament actual de l'activitat per a, si escau, afegir mesures correctores.  
La legalització i ampliació no suposa cap construcció addicional respecte a les existents.  
Les construccions i usos de la parcel·la 340 del polígon 16 són:  
Nau rectangular a dues aigües de 99,94x11,40 m de 2 plantes:  
- En la planta inferior es desenvolupa l'activitat d'engreix de porcí, per a això es distribueix en quadres.  
- En la planta superior, diàfana, es desenvolupava l'activitat d'engreix de pollastres, i roman llesta per a reprendre aqueixa activitat quan es considere pertinent.  
No hi ha comunicació entre les dues plantes. L'accés a la planta superior és independent, a través d'una rampa fixa.  
L'estructura de la nau és a base de pilars de formigó armat. Els tancaments són de bloc de formigó de 39x19x19 cm, i la coberta de teula.  
  
A) Instal·lacions:  
Tancat: l'explotació es troba barrada perimetralment amb malla metàl·lica de simple torsió, de 2,00 m d'alçària.  
Gual sanitari i sistemes per a evitar la transmissió de vectors: la parcel·la 340 manca de gual sanitari. No obstant això, es disposa d'una motxilla arruixadora per a la desinfecció manual dels vehicles que entren en l'explotació.  
Totes les finestres disposen de malles gabials.  
Control ambiental: la ventilació de la nau és estàtica, a través de finestres i portes. En relació amb els pollastres, es disposa de sondes de temperatura, gasos i humitat que controlen automàticament els paràmetres.  
Subministrament d'aigua: l'explotació es proveeix d'aigua a través de la xarxa de subministrament municipal, gestionada per l'empresa FACSA.  
L'activitat disposa de 2 depòsits de 180 i 150 m³ de capacitat, a més de 2 depòsits reguladors de 1.000 litres dins de la nau.  
Electricitat: la granja es proveeix d'energia elèctrica a través de xarxa de subministrament. A més, disposa d'un grup electrogen auxiliar per a situacions de fallada de la xarxa.  
Alimentació. La distribució de pinso és automàtica, a partir de les 2 sitges d'emmagatzematge de pinso, de 12.500 kg cadascuna.  
B) Procés productiu:  
L'activitat d'engreix de porcí es desenvolupa mitjançant el sistema de producció conegut com «tot dins-tot fora». Els garrins es reben amb un pes mitjà de 18 kg i es venen en arribar als 100-110 kg, després d'un període d'engreixament d'uns 5 mesos i mig.  
Entre cicles productius es realitza una neteja a fons de l'explotació.  
  
En relació amb els pollastres, la criança també es desenvolupa en el model tot dins-tot fora.  
El període d'engreix és de 38-48 dies, es desenvolupen de 4 a 6 cicles productius a l'any depenent de la duració del buit sanitari.  
Els polls es criaran sobre jaç. Després de cada cicle productiu, una vegada retirada la gallinassa, es realitzarà el buit sanitari.  
C) Gestió de dejeccions.  
Tant la gallinassa com els purins es gestionen mitjançant la seua aplicació a terreny de cultiu com a fertilitzant orgànic nitrogenat.  
D) Gestió d'altres residus.  
- Cadàvers: l'explotació disposa de contracte de recollida de cadàvers subscrit amb l'Associació d'usuaris de casetes de recollida de cadàvers de bestiar no boví de la província de Castelló.  
- Residus de tractaments: la gestió dels residus sanitaris i especials ramaders generats en l'explotació es realitza mitjançant contenidors homologats que es retiraran i substituiran periòdicament pel gestor autoritzat ACRIPORTE.  
E) Aigües residuals:  
Les aigües residuals sanitàries no són objecte del projecte, perquè els lavabos de l'explotació se situen en la residència del promotor, a 150 m de distància.  
  
Tramitació administrativa  
L'expedient s'inicia el 2 9 de juny de 2017, amb la recepció d'un escrit de l'Ajuntament de Culla en què sol·licita informe relatiu a l'activitat. L'escrit adjunta CD amb documentació relativa a l'expedient.  
No obstant això, el CD no és llegible, per la qual cosa el 7 de juliol de 2017 es requereix l'ajuntament perquè el remeta de nou, així com la documentació administrativa relacionada.  
El 21 de juliol de 2017, l'Ajuntament de Culla remet novament CD, que inclou la documentació tècnica de l'activitat, així com certificat de compatibilitat urbanística.  
El 14 de setembre de 2017, l'Ajuntament de Culla remet certificat del resultat del tràmit d'informació pública.  
El 16 de novembre de 2017, una vegada analitzada tota la documentació, es remet informe a l'Ajuntament de Culla, en què es requereix documentació per a completar l'expedient, informe de patrimoni cultural, i aclariments i justificacions tècniques sobre la documentació aportada.  
El 2 de gener de 2018, l'Ajuntament de Culla remet la documentació complementària aportada pel promotor, que aclareix i justifica determinats aspectes tècnics.  
El 15 de gener de 2018, es remet a l'Ajuntament de Culla informe del Servei d'Ordenació del Territori, i es requereix l'ajuntament perquè consulte a la Confederació Hidrogràfica del Xúquer, si ho considera pertinent, la data d'iniciació del procediment.  
El 23 d'abril de 2018, se sol·licita de l'Ajuntament de Culla que el promotor realitze justificacions addicionals en relació amb la documentació aportada. Es reitera la necessitat de remetre l'informe de patrimoni cultural i se sol·licita confirmació de si s'ha realitzat la consulta a la Confederació Hidrogràfica del Xúquer i, si escau, si s'ha rebut resposta. Amb la mateixa data, es remet còpia del requeriment al promotor.  
  
El 30 de maig de 2018, l'Ajuntament de Culla remet la documentació addicional aportada pel promotor. En el seu ofici, indica que no s'ha considerat pertinent consultar a la Confederació Hidrogràfica del Xúquer perquè l'inici del procediment en l'ajuntament va ser previ a l'entrada en vigor del Reial decret 638/2016.  
Finalment, el 29 de juny de 2018, l'Ajuntament de Culla remet la documentació complementària aportada pel promotor.  
  
Tràmit d'informació pública  
El tràmit d'informació pública del projecte es va dur a terme mitjançant la inserció de l'anunci de l'Ajuntament de Culla en el Butlletí Oficial de la Província de Castelló núm. 86, de data 20 de juliol de 2017.  
El certificat d'informació pública, de 7 de setembre de 2017 i signat digitalment pel secretari-interventor i per l'alcalde-president de l'Ajuntament, indica que transcorregut el termini d'informació pública (30 dies hàbils) no s'han presentat al·legacions, observacions, suggeriments ni reclamacions.  
  
Informes considerats  
1. Informe en matèria agropecuària d'acord amb la Llei 10/2004, sobre sòl no urbanitzable (26.04.2013).  
La Direcció Territorial d'Agricultura de Castelló, indica que el titular està inscrit en el REGA de la Comunitat Valenciana amb el núm. ES6425323784209.  
La distància respecte a altres explotacions de l'espècie porcina és major de 1.000 m i respecte a explotacions d'espècies avícoles major de 500 m. La distància respecte a nucli urbà és superior a 1.000 m.  
Es compleix el que s'estableix en el Reial decret 324/2000 sobre ordenació d'explotacions porcines i el Reial decret 1084/2000 sobre ordenació de l'avicultura de carn.  
Els usos, activitats i aprofitaments estan vinculats amb l'activitat agrària de l'explotació, són adequats i necessaris i, segons informa l'ajuntament, estan situats sobre sòl no urbanitzable.  
Tenint en compte la Llei 6/2003 de ramaderia de la Comunitat Valenciana, s'informa favorablement sobre la legalització sol·licitada per a bestiar avícola i porcí d'engreix.  
2. Informe del Servei d'Ordenació del Territori (28.11.2017).  
El Servei d'Ordenació del Territori analitza la cartografia d'inundabilitat disponible en la zona, corresponent al Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA).  
Segons el PATRICOVA, la parcel·la està afectada parcialment per perillositat geomorfològica, associada a vessaments que s'originen en el relleu muntanyenc de la serra d'Esparreguera. No obstant això, l'escala de treball no permet aplicar l'afectació per perillositat a escala de detall de parcel·la.  
Després de l'anàlisi més detallada de la zona, es comprova que es tracta d'una conca de reduïdes dimensions, que genera cabals molt reduïts, i que hi ha infraestructures en el territori que protegeixen les parcel·les enfront de la inundació. D'altra banda, les granges són activitats que estan en el grau més baix quant a la vulnerabilitat enfront de les inundacions. Per això, es considera que hi ha escassa incidència de risc d'inundació en relació amb l'activitat proposada.  
S'indica que correspon sol·licitar l'informe de l'administració hidràulica regulat en l'article 14 bis, del Reial decret 638/2016, de 9 de desembre, si per les dates de tramitació de l'expedient es considera aplicable al supòsit.  
Es conclou que el projecte es troba afectat parcialment per risc d'inundació i és compatible amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
  
Consideracions ambientals  
1r. Compatibilitat urbanística.  
Entre la documentació aportada hi ha un informe de compatibilitat urbanística del Servei Territorial d'Urbanisme de Castelló. L'informe, de 7 de setembre de 2015 s'emet com a conseqüència de la disposició transitòria novena de la llei 5/2014, de 25 de juliol, LOTUP.  
L'informe es refereix a les parcel·les 340 i 302 del polígon 16 i assenyala que la llicència urbanística i l'aprofitament es refereix a una sola parcel·la però que, en estar separades per un camí públic, s'informa per separat.  
- Per a la parcel·la 340 s'emet informe favorable condicionat al sentit de l'informe en matèria de ramaderia.  
- Per a la parcel·la 302 s'assenyala que la proposta d'ampliar amb un edifici de 259 m² (37x7) no compleix la distància mínima a l'eix de camí, per això emet informe desfavorable per a l'ampliació.  
Del contingut de l'informe del Servei Territorial d'Urbanisme de Castelló es desprén que inicialment se sol·licitava també alguna actuació sobre la parcel·la 302, amb una edificació de 259 m², de l'execució de la qual es va desistir a causa de la incompatibilitat que estableix l'informe, perquè la documentació tècnica aportada, de data de redacció posterior, i la resta de documentació inclosa en l'expedient administratiu de l'Ajuntament de Culla al·ludeixen exclusivament a la parcel·la 340 del polígon 16.  
Amb data posterior a aquest informe, l'arquitecte de l'Ajuntament de Culla realitza informe de compatibilitat urbanística, de 26 de juny de 2017, al·lusiu exclusivament a la parcel·la 340 del polígon 16, en què indica que la legalització i ampliació sol·licitada són compatibles amb el planejament i normativa urbanística aplicable. En conclusió, informa favorablement sobre l'activitat.  
2n. Contrastada la ubicació proposada amb la informació subministrada per la cartografia disponible en la Conselleria d'Agricultura, Medi Ambient, Canvi Climàtic i Desenvolupament Rural, s'observa que la parcel·la 340 està afectada per perillositat d'inundació de tipus geomorfològic segons el vigent PATRICOVA. No es detecten altres afeccions relacionades amb l'emplaçament de l'activitat.  
De l'informe del Servei d'Ordenació del Territori es desprén que, encara que la parcel·la 340 del polígon 16 es troba afectada parcialment per risc d'inundació, el projecte és compatible amb les determinacions normatives del PATRICOVA.  
D'altra banda, el Servei d'Ordenació del Territori esmentava l'oportunitat de sol·licitar informe de la Confederació Hidràulica d'acord amb l'article 14 bis del Reial decret 638/2016. Advertit l'Ajuntament de Culla d'aquesta circumstància perquè, si escau, sol·licitara l'emissió de l'informe esmentat, va assenyalar que per la data d'inici de l'expedient no resultava afectat.  
3r. Els principals aspectes mediambientals del projecte són:  
A) Capacitat de l'activitat.  
La tramitació inicial sol·licita la legalització i ampliació de l'activitat fins a donar lloc a una capacitat final d'11.000 pollastres i 2.145 porcs d'engreix.  
No obstant això, durant l'avaluació de l'activitat, sorgeixen 2 limitacions essencials a la capacitat sol·licitada. D'una part, la disponibilitat d'aigua per a atendre les demandes hídriques dels animals, i d'una altra, la justificació de superfície agrària suficient per a gestionar les dejeccions dels animals de l'explotació mitjançant la seua aplicació amb criteris agronòmics a terres de cultiu.  
En relació amb el proveïment d'aigua, després d'un requeriment, el promotor va acreditar la disponibilitat d'aigua emparada en un dret d'ús legal i a bastament per a proveir totes les demandes de l'explotació.  
  
No obstant això, el titular de l'activitat no disposa de superfície suficient per a justificar la gestió adequada del volum total de purins i gallinassa generats en l'explotació amb la capacitat sol·licitada.  
En conseqüència, en documentació de 30 de maig de 2018, el promotor renuncia temporalment a 8.483 places de pollastres amb la finalitat de complir els criteris ambientals. Sol·licita que, arribat el cas que dispose de superfície addicional suficient, o subscriga un contracte amb un gestor SANDACH, es reconsidere la seua capacitat avícola sol·licitada inicialment.  
En definitiva, en la present resolució es considera una capacitat per a l'explotació ramadera de:  
- 2.145 places de porcs d'engreix.  
- I 2.500 places de pollastres d'engreix.  
B) Consum d'aigua.  
El proveïment d'aigua per a l'explotació es realitza mitjançant proveïment de xarxa de subministrament gestionada per empresa subministradora FACSA. El promotor aporta inicialment una factura d'aigua per a justificar l'origen del proveïment.  
Es realitzava una estimació incompleta de demanda de recursos hídrics i, del contingut de la factura no quedava clar si aquesta corresponia a tota l'explotació ramadera o només a la unitat productiva constituïda per les parcel·les 340 i 302 del polígon 16.  
Per això, es va sol·licitar del promotor que:  
- Determinara les necessitats d'aigua del total de l'explotació una vegada realitzada l'ampliació, desglossant per animals i altres consums (neteja, [?]).  
- I que concretara la correspondència de la factura. Així mateix, per a acreditar que l'aigua que proveeix l'activitat té una procedència emparada en dret legal, haurà d'aportar certificat de l'entitat subministradora en què indique que està en disposició de subministrar aigua per a l'explotació en un volum anual com a mínim igual al calculat, especificant que la destinació de l'aigua és l'ús ramader.  
El promotor va atendre el requeriment i va remetre la determinació de les necessitats d'aigua i l'informe de disponibilitat d'aigua per part de l'empresa subministradora concorde amb les necessitats determinades.  
No obstant això, els consums d'aigua indicats eren inferiors al mínim establit en els intervals que estableixen les guies de millores tècniques disponibles.  
A més de la factura aportada, en la qual encara no era efectiva l'ampliació de porcí sol·licitada i no es desenvolupava activitat aviària, es deduïen unes necessitats reals superiors.  
En conseqüència, es va requerir que es remetera un nou informe de disponibilitat d'aigua de l'empresa subministradora concorde amb les necessitats reals de l'explotació.  
Finalment, el promotor va remetre l'informe de l'empresa subministradora que indica que hi ha recursos a bastament per a atendre la demanda generada per l'ampliació de l'activitat ramadera sense comprometre altres usos existents. En conseqüència, es dona per acreditada la disponibilitat d'aigua a bastament i emparada en un dret legal per a proveir l'activitat.  
C) Gestió dels purins i de la gallinassa.  
Tant els purins com la gallinassa es gestionaran mitjançant la seua aplicació a cultius.  
La producció anual de dejeccions de l'explotació i el seu contingut en nitrogen és de:  
  
 Places Volum (m³) Contingut en N (kg)  
Porcs d'engreix 2.145 4.611,75 15.551,25  
Pollastres d'engreix 11.000 2.420  
Total: 17.971,25  
  
  
Inicialment acreditava la disponibilitat d'un total de 109,4431 ha de superfície de cultiu, distribuïda entre fruita seca, olivar, terres arables, fruiteres i vinya.  
Les dosis de nitrogen per a cada tipus de cultiu proposades pel promotor resultaven excessives.  
Respecte d'això, es considera que tota aplicació de nitrogen que excedisca dels consums òptims dels cultius suposa un risc potencial de contaminació de sòls i aqüífers. Des del Servei d'Avaluació d'Impacte Ambiental, amb la finalitat de protegir les aigües subterrànies de la contaminació per nitrats d'origen agrari, es promou la realització de plans d'adobament racionals per a la gestió de dejeccions ramaderes.  
  
No ha d'oblidar-se que en cada revisió de les zones vulnerables a la contaminació per nitrats a la Comunitat Valenciana s'incrementa el nombre de poblacions en aquesta situació.  
En conseqüència, es va requerir al promotor que ajustara les dosis d'aportació de nitrogen als cultius, i en definitiva, que incrementara la superfície agrícola per a l'aplicació de purins i gallinassa sense risc de contaminació. Se li va recordar, així mateix, que els recintes utilitzats per a aplicar purins i gallinassa han de complir el que s'estableix en el CVBPA quant a distàncies a llits, fonts d'aigua, etc.  
Se li va indicar la possibilitat de contractar un gestor autoritzat SANDACH per a la retirada de les dejeccions de la seua explotació.  
Davant aquest requeriment, el promotor va remetre parcel·les addicionals que comprenen un total de 171,5254 ha i va realitzar un pla d'adobament adequat, amb dosis concordes amb les necessitats dels diferents cultius. No obstant això, el promotor minorava en un 12 % la quantitat de nitrogen continguda en les excretes del porcí, argumentant l'alimentació en fases mitjançant dieta baixa en proteïna.  
En nou requeriment al promotor se li va indicar que el Servei d'Avaluació d'Impacte Ambiental no admet la minoració del contingut en nitrogen de les dejeccions. Es van oferir al promotor les alternatives d'aportar més superfície de cultiu o contractar un gestor autoritzat SANDACH. Si no, hauria d'ajustar la capacitat de l'explotació a la disponibilitat de superfície.  
Encara que el promotor insisteix en la seua argumentació sobre la minoració de la quantitat de nitrogen en les excretes, afig que si el Servei d'Avaluació d'Impacte Ambiental no accepta aqueix argument, sol·licita que es reduïsca la capacitat de pollastres en la mesura necessària perquè la superfície agrícola disponible puga assumir la quantitat de nitrogen de les dejeccions generades en l'explotació.  
Es considera que la superfície agrícola disponible, atesos els cultius assenyalats, justifica la gestió de dejeccions per una quantitat anual de 16.103 kgN.  
En definitiva, resulta justificada la gestió adequada dels purins generats per 2.145 places de porcí d'engreix i la gallinassa produïda per 2.500 places de pollastres.  
- Emmagatzematge dels purins: la documentació indica que totes les naus disposen de fosses inferiors totalment impermeabilitzades, realitzades a base de mur de formigó armat de 25 cm de grossària i solera de formigó armat de 10-15 cm de grossària.  
Les dimensions de les fosses són diferents depenent de la zona de la nau.  
La documentació indica que no hi ha basses exteriors destinades a l'emmagatzematge de purins en cap de les parcel·les. No obstant això, en fotografia aèria s'aprecia una excavació en la parcel·la 22 del polígon 12, que podria tindre ús de bassa. Sobre aquest tema, es recorda que no és admissible emmagatzemar purins en basses que manquen de la impermeabilització adequada. En conseqüència, si en un futur el promotor es planteja aqueixa opció, haurà d'impermeabilitzar l'excavació i obtindre certificat signat per tècnic competent que acredite aquesta impermeabilització.  
El promotor considerava la profunditat total de les fosses en el càlcul de la capacitat. No obstant això, fins i tot considerant un resguard mínim de 10 cm d'alçària lliure, la capacitat efectiva de les fosses de les diferents parcel·les resulta suficient per a acollir-hi les produccions corresponents a la capacitat mínima legal d'emmagatzematge (3 mesos).  
D'altra banda, el promotor aporta un pla d'adobament desglossat per dates i cultius en el qual es constata que la capacitat d'emmagatzematge de les fosses de les naus és suficient per a acollir-hi tota la producció de purins de l'explotació fins i tot en les èpoques amb menor aplicació a camp.  
- Emmagatzematge de la gallinassa. La documentació aportada no esmentava cap femer per a la gallinassa.  
Es va indicar al promotor la necessitat de disposar d'un femer. No obstant això, el titular no ho considerava necessari, argumentant que, quan l'activitat aviària estava activa, la gallinassa es carregava directament al camió des de la nau, i que durant el buit sanitari no és convenient tindre el fem en l'explotació.  
Es recorda que, sense perjudici del funcionament habitual de l'explotació, amb retirada de la gallinassa directament a camió, cal habilitar un espai per a un eventual retard del camió de retirada. En cap cas és admissible la permanència de la gallinassa a la intempèrie en un lloc no condicionat per a aquest ús.  
En definitiva, haurà d'habilitar-se un femer amb unes dimensions mínimes per a acollir-hi la gallinassa produïda en 2 cicles productius i de característiques adequades per a impedir la infiltració d'eventuals lixiviats al terreny i la dispersió pel vent, és a dir, impermeabilització i parets laterals fins a una alçària raonable.  
C) Cadàvers, residus de tractaments veterinaris i de buit sanitari i altres residus:  
- Cadàvers. El titular disposa de contracte de recollida de cadàvers subscrit amb l'Associació d'usuaris de casetes de recollida de cadàvers de bestiar no boví de la província de Castelló, en concret en la caseta de Culla.  
S'adjunta sol·licitud d'inscripció en l'associació, de data 4 de febrer de 2016, en què ja es reflecteix la capacitat resultant de l'explotació després de l'ampliació sol·licitada.  
Es consideren gestionats correctament els cadàvers de l'activitat.  
  
- Residus de tractaments veterinaris i de buit sanitari. La documentació indica que els residus sanitaris i especials ramaders generats en l'explotació es retiraran per empresa gestora. Per a acreditar aquesta circumstància, s'aporta document d'acceptació de residus per l'empresa gestora Asociación de criadores de porcino de Teruel (ACRIPORTE), amb número d'autorització de gestor AR-GRP/45.  
Es constata que ACRIPORTE està autoritzada per la Direcció General de Sostenibilitat del Govern d'Aragó per a la gestió dels residus que s'indiquen. En conseqüència, es considera justificada l'adequada gestió dels residus indicats.  
E) Afecció a la qualitat atmosfèrica:  
E-1) Emissió de gasos. Les principals emissions a l'atmosfera generades en una explotació ramadera consisteixen en amoníac, òxid nitrós i metà procedents del maneig, en aquest cas, dels purins i de la gallinassa.  
Així mateix, es produeixen emissions a l'atmosfera derivades del trànsit de vehicles a motor, i de la combustió per a la calefacció de la nau. S'haurà d'incloure en el programa de vigilància ambiental l'adequat manteniment de maquinària i vehicles de l'activitat.  
D'altra banda, l'explotació produirà les olors pròpies d'aquest tipus d'instal·lacions. No és previsible que les olors generades arriben al nucli de població més pròxim, que dista més de 5 km. En relació amb l'aplicació de purins i gallinassa, es respectaran les distàncies aplicables respecte a nucli urbà establides en la normativa sectorial.  
E-2) Emissió de partícules en suspensió. En les explotacions avícoles es generen partícules en suspensió, procedents principalment del llit dels animals, del pinso i dels mateixos animals. Aquestes partícules poden transportar-se per l'aire, i afectar la població i depositar-se sobre la vegetació.  
Les sitges d'emmagatzematge de pinso són tancades, així com el sistema de distribució (caragols sens fi), per la qual cosa les pèrdues en el procés de distribució no es consideren significatives. La font major de dispersió de partícules és el transport de material per a la realització del llit dels animals i per a la retirada de la gallinassa. En conseqüència, els vehicles que realitzen aquests transports hauran de llevar la seua càrrega coberta, amb la finalitat de minimitzar la dispersió de partícules.  
F) Sorolls i vibracions: no es considera necessari tindre en compte mesures especials per la transmissió de sorolls i vibracions a l'exterior de l'explotació, atés que la seua ubicació es troba prou allunyada de qualsevol nucli de població per a garantir que no se l'afectarà de cap manera.  
G) Paisatge:  
La legalització i ampliació proposada no requereixen la construcció de noves edificacions a més de les existents en les parcel·les, per la qual cosa no es preveu increment d'afecció.  
H) Afecció a patrimoni.  
En l'expedient administratiu remés per l'Ajuntament de Culla no constava l'informe vinculant de conformitat del projecte amb la normativa de protecció del patrimoni cultural establit en l'article 11 de la Llei 4/1998, d'11 de juny, de patrimoni cultural valencià.  
A requeriment del Servei d'Avaluació d'Impacte Ambiental, el promotor va realitzar els tràmits pertinents. A data de la present resolució s'ha realitzat la prospecció arqueològica de la parcel·la, i s'ha presentat la memòria d'impacte patrimonial davant l'òrgan competent, i s'està pendent de la resolució d'aquest òrgan.  
La prospecció arqueològica l'ha realitzada un tècnic competent autoritzat per la Direcció Territorial d'Educació Investigació, Cultura i Esport de Castelló.  
La memòria indica que el jaciment inventariat més pròxim se situa a més de 3,3 km de distància i que en la prospecció no s'ha trobat cap resta d'estructures associades a moments anteriors a l'actual. Es conclou que no hi ha cap jaciment ni vestigi arqueològic ni paleontològic.  
  
Vist que la memòria d'impacte patrimonial resulta negativa, es considera que pot continuar la tramitació de l'expedient.  
En tot cas, el projecte no podrà autoritzar-se per l'òrgan substantiu fins a l'emissió de l'informe indicat en l'article 11 de la Llei 4/1998, d'11 de juny, de patrimoni cultural valencià, i l'autorització quedant vinculada al sentit favorable d'aquest informe.  
4t. L'estudi d'impacte ambiental del projecte inclou un programa de vigilància ambiental molt genèric. Sense perjudici de les mesures considerades en aquest, s'ha d'incloure, de forma addicional:  
- El control del transport del jaç i de la gallinassa en camions coberts.  
- El control periòdic de l'estat d'impermeabilització de fosses i femer.  
- Neteja periòdica de la parcel·la, evitant l'acumulació d'estris en aquesta.  
5é. Manteniment:  
Dins del programa de vigilància ambiental ha d'incloure's un protocol de manteniment de la maquinària i instal·lacions de l'explotació a fi d'optimitzar-ne el rendiment, en particular referent a la combustió per a la calefacció de naus, fugides de fluids i emissions de sorolls.  
  
En tot cas, la maquinària i instal·lacions hauran de superar les inspeccions tècniques preceptives d'acord amb la legislació sectorial corresponent.  
  
Consideracions jurídiques.  
El projecte examinat constitueix, segons el que es preveu en l'apartat 3r de l'epígraf 1.a, de l'annex I, de la Llei 21/2013, de 9 de desembre, d'avaluació ambiental, un dels supòsits fàctics en els quals resulta preceptiu sotmetre l'activitat al tràmit d'avaluació d'impacte ambiental ordinària, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.1.a de la llei esmentada.  
En l'expedient s'han observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que li són aplicables.  
L'article 5 de la Llei 21/2013, de 9 de desembre, d'avaluació ambiental atribueix a l'òrgan ambiental la competència en l'anàlisi tècnica dels expedients d'avaluació ambiental i en la formulació de les declaracions d'impacte ambiental dels projectes sotmesos a aquesta.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (modificat pel Decret 80/2016 i el Decret 73/2017, tots dos del Consell) atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de Legalització i ampliació d'explotació ramadera, promogut per Andrés Borrás Albert, que se situa en les parcel·les 340 i 302 del polígon 16 i parcel·la 22 del polígon 12 del terme municipal de Culla (Castelló), amb la capacitat que es detalla en el punt 1 de l'apartat segon, sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació aportada, així com els condicionants del punt segon de la present resolució.  
  
Segon  
1. La present resolució empara una capacitat productiva de 2.145 places de porc d'engreix i 2.500 places d'engreixament de pollastres, amb la distribució següent:  
- Parcel·la 340 del polígon 16: 1.188 porcs i 2.500 pollastres (planta superior).  
- Parcel·la 302 del polígon 16: 857 porcs.  
- Parcel·la 22 del polígon 12: 100 porcs.  
L'ampliació de capacitat productiva, avícola o porcina, requerirà, almenys, un informe de la Subdirecció General d'Avaluació Ambiental en què indique la vigència de la present declaració, o la necessitat d'una resolució complementària.  
2. El projecte no podrà autoritzar-se per l'òrgan substantiu fins a l'emissió de l'informe indicat en l'article 11 de la Llei 4/1998, d'11 de juny, de patrimoni cultural valencià, i l'autorització quedarà vinculada al sentit favorable d'aquest informe.  
3. Haurà d'habilitar-se un femer amb unes dimensions mínimes per a acollir la gallinassa produïda en 2 cicles productius.  
Haurà de tindre 3 parets laterals d'1 m d'alçària i solera impermeable dotada de pendent cap a la part no oberta, i disposar d'una basseta de lixiviats estanca.  
En cap cas s'admetrà la permanència de la gallinassa fora del femer.  
  
4. Es prohibeix expressament l'emmagatzematge de purins en cap bassa exterior sense la seua adequada impermeabilització, que haurà d'estar acreditada mitjançant certificat signat per tècnic competent.  
5. Sense perjudici dels controls previstos en el programa de vigilància ambiental, s'inclourà en aquest:  
1. Comprovació que els camions que transporten el material per al jaç, i els que retiren la gallinassa, porten la seua càrrega coberta.  
2. Control periòdic de l'estat d'impermeabilització de fosses i femer.  
  
3. Neteja periòdica de la parcel·la, evitant l'acumulació d'estris en aquesta.  
El programa de vigilància ambiental inclourà, així mateix, un protocol de manteniment de la maquinària i instal·lacions de l'explotació.  
6. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si escau, l'aplicació de noves mesures correctores.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013, de 9 de desembre, d'avaluació ambiental.  
  
València, 14 de setembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 7 de febrer de 2019.- El director general de Medi Natural i d'Avaluació Ambiental: Antoni Marzo i Pastor.